**Bongcloud**, joka tunnetaan englanniksi nimillä **Bongcloud Attack** ("Bongcloud-hyökkäys") ja **Bongcloud Opening** ("Bongcloud-avaus") on epätavallinen shakkiavaus, jota kuvaavat seuraavat siirrot:

1.e4 e5
2.Ke2?
Bongcloudia pidetään pila-avauksena, ja se esiintyy usein internetshakkihuumorissa. Huonona avauksena Bongloudia on myös käytetty henkilökohtaisena haasteena. Esimerkiksi Twitch-striimaajat, kuten SM Hikaru Nakamura ovat käyttäneet sitä onlinepikashakissa itseään vahvempiakin vastustajia, kuten maailmanmestari Magnus Carlsenia vastaan. Bongcloudiksi kutsutaan myös muita avauksia, joissa toinen pelaajista liikuttaa kuningasta toisella vuorollaan.

Bongcloud-avauksessa kuninkaan liikuttaminen rikkoo käytännössä kaikkia shakin yleisesti hyväksyttyjä periaatteita. Se muun muassa estää linnoittautumisen, tukkii kuningattaren ja vaalearuutuisen lähetin liikkumislinjat, jättää kuninkaan alttiiksi vastustajan hyökkäyksille sekä häviää temmon edistämättä valkean asemaa millään lailla. Englantilainen suurmestari Nigel Short on kuvaillut Bongcloudia Twitter-viestissään "loukkaukseksi shakkia kohtaan".

Nimen taustaa
-------------

Bongcloud-avauksen nimen arvellaan juontuvan joko Chess.com-käyttäjästä nimeltä "Lenny\_Bongcloud", joka käytti sitä huonolla menestyksellä tai bong-tyyppisestä vesipiipusta, joka on kannabiksen polttamisessa käytetty väline.

Käyttö huipputasolla
--------------------

Bongcloudin käyttöön huipputasolla yhdistetään lähinnä Hikaru Nakamura, joka on käyttänyt sitä onlinepikashakissa. Vuonna 2020 hän striimasi yrityksen pikapelata itsensä uudella Chess.com-tunnuksella vahvuuslukuun 3000 Bongcloudia käyttämällä. Vuonna 2018 Nakamura pelasi Bongcloudia kolme kertaa SM Levon Aroniania vastaan Chess.comin Speed Chess Championship -turnauksessa aikarajalla 1+1 voittaen peleistä yhden ja häviten kaksi. Myös vuoden 2019 Speed Chess Championshipsissa Nakamura käytti sitä, peleissä SM Vladimir Dobrovia ja SM Wesley Sota vastaan, jotka kummatkin hän voitti. Syyskuussa 2020 Nakamura käytti avausta SM Jeffery Xiongia vastaan Saint Louis Rapid and Blitz -onlineturnauksen viimeisellä kierroksella ja voitti pelin.

Maaliskuussa 2021 Magnus Carlsen Invitational -turnauksessa valkeilla Nakamuraa vastaan pelannut Magnus Carlsen avasi pelin Bongcloudilla (1.e4 e5 2. Ke2). Nakamura vastasi tähän siirrolla Ke7. Kyseistä jatkoa kutsutaan "tupla-Bongcloudiksi", ja sen virallisempi nimi on *Bongcloud Counter-Gambit: Hotbox Variation* 
("Bongcloudin vastagambiitin Hotbox-muunnelma"). Nakamura ja Carlsen pelasivat pelin tahallaan tasan toistamalla asemaa seuraavien siirtojen ajan. Peli sijoittui turnauksen alkuvaiheen viimeiselle kierrokselle, kun molemmat olivat jo varmistaneet paikkansa seuraavassa pudotuspelivaiheessa. Tämä oli tupla-Bongcloudin ensimmäinen esiintyminen suurturnauksessa.

Lähteet
-------

1. 1 2 3  Graham, Bryan Armen: Double bongcloud: why grandmasters are playing the worst move in chess (Carlsen–Nakamura-ottelun tarkemmat siirrot ovat uutiseen upotetussa videossa) *The Guardian*.  18.3.2021. Viitattu 20.12.2021. (englanniksi)
2. ↑  Bergh, Nicholas: Carlsen fikk latterkrampe. «Bringer sjakken i vanry», mener sjakktopp *Aftenposten*.  19.3.2021. Viitattu 20.12.2021. (norjaksi)
3. ↑  Copeland, Sam: Nakamura Beats Aronian In Speed Chess, Loses In Bullet *Chess.com*.  7.12.2018. Viitattu 20.12.2021. (englanniksi)
4. ↑  Steincamp, Isaac: Nakamura Routs Dobrov In Speed Chess Championship *Chess.com*.  1.10.2019. Viitattu 20.12.2021. (englanniksi)
5. ↑  Doggers, Peter: Hikaru Nakamura Wins 2019 Speed Chess Championship *Chess.com*.  23.2.2020. Viitattu 20.12.2021. (englanniksi)
6. ↑  Backhouse, Andrew: Chess star Magnus Carlsen makes a late, shirtless cameo *news.com.au*.  21.9.2020.  "Nakamura finished third with 21 points, winning his final game with the offbeat opening known as the "Bongcloud Attack". He managed to confuse his young American opponent Jeffery Xiong with the ultimate troll opening, winning in 52 moves." Viitattu 20.12.2021. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Bongcloud Attack